**Beirniadaeth Cystadleuaeth 363**

**Rhyddiaith Bl.7 (D)**: Y Gêm

**Beirniad:** Francesca Sciarrillo

* **Cyntaf -  Methu Methlu, Pysgota**: Am stori anturus sy'n llawn hwyl a helynt! A dehongliad creadigol tu hwnt o'r thema. Mae'r awdur wedi llwyddo i adeiladu tensiwn o'r cychwyn cyntaf, gan wneud i'r darllenwr teimlo'n gyffrous i ddarllen, a dwi'n hoff iawn o'r ffordd maen nhw'n cyfri'r munudau i lawr i ychwanegu at y cyffro. Mae'r cymysg o frawddegau byr a geirfa amrywiol a chreadigol yn ychwanegu at lwyddiant y stori, yn ogystal â'r syniad gwreiddiol. Mae hyn i gyd yn cyfoethogi'r profiad o ddarllen, heb os. Mae yna elfennau o antur a hiwmor, ond mae'r stori hefyd yn arswydus ar adegau (yn enwedig i rywun fel fi sydd efo ffobia o siarcod!) fel pryd mae'r siarc yn bwyta'r cwch! Dwi hefyd yn hoff o'r diweddglo sy'n canolbwyntio ar gyfeillgarwch. Llongyfarchiadau mawr!
* **Ail - Yr hwyaden fach**: Dwi wir wedi mwynhau darllen *Y Gêm* gan Yr hwyaden fach. Mae'n ddarn cyffrous iawn ac, wrth ddarllen, dwi'n teimlo fel fy mod i yn y dorf yn gwylio! Mae'r awdur wedi creu delweddau cryf yn meddwl y darllenwr, gan ddefnyddio iaith a geirfa greadigol. Mae hyn yn amlwg o'r frawddeg agoriadol ac yn parhau trwy gydol y darn. Fy hoff beth yw'r disgrifiad o glywed swn y chwiban ar ddechrau'r gêm, a'r ffordd mae'r awdur wedi cymharu symudiadau'r chwaraewyr â "peli canon": mae'n ddelwedd hollol wych ac yn fyw yn fy meddwl! Campus iawn - llongyfarchiadau mawr!